Me oleme kaotamas oma kuulamisvõimet.
Me veedame umbes 60% oma suhtlusajast kuulates,
kuid me pole selles eriti head.
Meile jääb meelde ainult 25% kuuldust.
Mitte küll teile, mitte sellest jutust,
kuid üldiselt on see tõsi.
Defineerime kuulamist
kui helidest tähenduse loomist.
See on vaimne protsess,
see on filtreerimise protsess.
Meil on üsna ägedaid võtteid, et seda teha.
Üks neist on mustrite äratundmine.
(Rahvasumin) Kui ma sellise peo ajal
ütlen: "David, Sara, pange tähele!",
siis mõned teist nõjatuvad kohe ettepoole.
Me tunneme ära mustrid,
mis eristavad müra signaalist,
ja eriti oma nimest.
Eristamine on teine võte, mida kasutame.
Kui jätaksin selle müra peale rohkem kui paariks minutiks,
siis te lakkate seda kuulmast.
Me kuulame erisusi
ja jätame kõrvale samaks jäävad helid.
On olemas suur valik filtreid,
mis viivad meid helide kogumist
selleni, millele tähelepanu pöörame.
Enamik inimesi ei teadvusta
neid filtreid üldse.
Kuid mingil moel loovad nad meie tegelikkuse,
sest nad ütlevad meile, mida me just praegu tähele paneme.
Ma toon selle kohta ühe näite.
Kavatsus on heli ja kuulamise juures väga tähtis.
Kui ma abiellusin,
lubasin oma naisele, et kuulan teda iga päev
nagu esimest korda.
Iga päev jääb mul selle lubaduse pidamisest vajaka.
(Naer)
Kuid see on suurepärane kavatsus suhtes olles.
Kuid see pole kõik.
Heli asetab meid ajas ja ruumis kohale.
Kui te praegu selles ruumis silmad sulete,
olete teadlikud ruumi suurusest
helide võnkumise
ja pindadelt tagasipõrkumise järgi.
Te olete teadlikud, kui palju inimesi on teie ümber,
sest kuulete teatud mikro-müra.
Heli paigutab meid ka aega,
sest helidesse on alati
aeg "sisse ehitatud".
Tegelikult ma pakun, et kuulamine on peamine moodus
aja voolamise tunnetamiseks
minevikust tulevikku.
Kõlavus on aeg ja tähendus - tõesti hea ütlemine.
Ütlesin, et me oleme kaotamas kuulamisvõimet.
Miks ma seda ütlesin?
Sellel on palju põhjuseid.
Leiutasime salvestamismoodused -
alguses kirjutamise, siis helisalvestuse
ja nüüd ka videosalvestuse.
Vajadus täpse ja hoolika kuulamise järele
on lihtsalt kadunud.
Teiseks on maailm nüüd nii mürarikas,
(müra) sellise pideva kakofooniaga -
visuaalse ja auditiivsega -
pole mitte ainult raske kuulata,
vaid ka väsitav kuulata.
Paljud inimesed päästavad end kõrvaklappidega,
kuid nad muudavad suure, avaliku ruumi,
jagatud helimaastiku
miljoniteks tillukesteks isiklikeks helimullideks.
Sellises olukorras ei kuula keegi kedagi.
Me muutume kärsituks.
Me ei taha enam kõnesid,
me tahame helijupikesi.
Jutuajamise kunsti
asendab - minu arvates ohtlikult -
isikliku sõnumi edastamine.
Ma ei tea, kui palju kuulamist on selles vestluses,
mis on kahetsusväärselt levinud,
eriti Ühendkuningriigis.
Me muutume tundetuks.
Meedia peab meile karjuma sedasorti pealkirju,
et meie tähelepanu püüda.
See tähendab, et meil on üha raskem märgata
vaikset, vaevu hoomatavat,
alatähtsustatut.
Meie kuulamisvõime kadumine on tõsine probleem.
See pole vähetähtis.
Kuulamine on meie ligipääsutee mõistmisele.
Teadlik kuulamine loob alati mõistmist.
Ja ainult ilma teadliku kuulamiseta
võivad juhtuda sellised asjad -
maailm, kus me üleüldse üksteist ei kuula
on tõeliselt hirmuäratav koht.
Niisiis tahan teiega jagada
viit lihtsat harjutust, mida te saate ära minnes kaasa võtta
oma teadliku kuulamise parandamiseks.
Kas teile meeldiks see?
(Publik: jah). Tore.
Esimene neist on vaikus.
Ainult kolm minutit vaikust päevas
on võrratu harjutus
oma kõrvade uuesti häälestamiseks,
et jälle vaikust kuulatada.
Kui absoluutset vaikust pole,
leppige vaiksega, see sobib samuti.
Teiseks - kokkusegamine.
(Müra) Isegi seesuguses kärarikkas keskkonnas olles -
ja me kõik veedame palju aega sellistes kohtades -
kuulake kohvikus,
mitut heliallikat te kuulete?
Mitut üksikut heliallikat selles kogumis ma kuulen?
Te võite seda ka kaunis paigas teha, näiteks järvel.
Mitut lindu ma kuulen?
Kus nad on? Kus see laine loksub?
Suurepärane harjutus
kuulamise kvaliteedi parandamiseks.
Kolmas harjutus on nautimine
ja see on imeilus harjutus.
See on igapäevahelide nautimine.
See on näiteks mu pesukuivati.
(Kuivati) See on valss.
Üks-kaks-kolm. Üks-kaks-kolm. Üks-kaks-kolm.
Imetore.
Või proovige seda enda peal järele.
(Kohviveski)
Vau!
Igapäevahelid võivad väga huvitavad olla, kui neid tähele panna.
Kutsun seda peidetud kooriks.
See on alati meie ümber.
Järgmine harjutus
on ilmselt kõigist neist kõige tähtsam,
kui üks asi ära võtta.
Need on kuulamisseisundid -
seisundit saab muuta selliselt,
et see sobiks kokku sellega, mida kuulatakse.
See on mängimine nende filtritega.
Mäletate, ma andsin teile alguses need filtrid.
Hakkate mängima nendega kui hoobadega,
saate neist teadlikuks ja liigutate teistesse kohtadesse.
Siin on mõned kuulamisseisundid,
või seisundite skaalad, mida saate kasutada.
Neid on palju.
Tundke sellest rõõmu. See on põnev.
Ja lõpuks - üks akronüüm.
Seda saab kasutada nii kuulamises kui suhtlemises.
Kui olete ühes neist rollidest (juht, õpetaja, abikaasa, lapsevanem, sõber) -
ma arvan, et kõik, kes seda kõnet kuulavad, ka on -
see akronüüm on RASA,
mis on sanskritikeelne sõna
mahla või essentsi jaoks.
RASA tähistab Võta Vastu,
mis tähendab inimesele tähelepanu osutamist;
Kiida Heaks - häälitse vaikselt
näiteks "hmm," "oo," "tore";
Võta Kokku - sõna "niisiis" on suhtlemises väga oluline;
ja Küsi - küsi pärast küsimusi.
Helid on minu kirg, nad on mu elu.
Kirjutasin sellest terve raamatu ja elan, et kuulata.
Suurem osa inimesi sellised ei ole.
Kuid mina usun, et iga inimene
peab teadlikult kuulama,
et täisväärtuslikult elada -
olles ajas ja ruumis ühenduses
füüsilise maailmaga meie ümber,
ühendatud üksteisega arusaamises
ja kindlasti ka vaimselt seotud,
sest iga mulle teadaoleva vaimse teekonna
keskmes on kuulamine
ja mõtisklemine.
Sel põhjusel
peame õpetama kuulamist koolides
kui oskust.
Miks seda ei õpetata? See on jabur.
Kui me õpetame kuulamist koolides,
saame me kuulamise päästa allakäiguteelt,
mis viiks ohtliku, hirmuäratava maailmani, millest ma rääkisin
ja luua maailma, kus kõik kogu aeg teadlikult kuulavad
või on vähemalt selleks võimelised.
Ma ei tea küll, kuidas seda teha,
kuid see on TED
ja arvan, et TED-i kogukond suudab kõike.
Ma kutsun teid üles võtma ühendust minuga, üksteisega,
viima see missioon siit välja, et saada koolid kuulamist õpetama,
muutes maailma ühe põlvkonnaga teadliku kuulamise maailmaks,
seotuse maailmaks,
mõistmise maailmaks ja rahu maailmaks.
Tänan teid täna mind kuulamast.
(Aplaus)